###  **รายงานการประชุมสภาเทศบาลตำบลเกาะพะงัน**

**สมัยวิสามัญ สมัยที่ 1 ครั้งที่ 1 ประจำปี 2562**

### **วันจันทร์ ที่ 23 กันยายน พ.ศ. ๒๕62 เวลา 10.00 น.**

**ณ ห้องประชุมสภาเทศบาลตำบลเกาะพะงัน ชั้น ๒**

|  |  |  |  |  |
| --- | --- | --- | --- | --- |
| **ลำดับที่** | **ชื่อ - สกุล** | **ตำแหน่ง** | **ลายมือชื่อ** | **หมายเหตุ** |
| 1. | นายกิตติ บัวสมุย | ประธานสภาเทศบาล | กิตติ บัวสมุย |  |
| 2. | นายกันตภณ ทีปรัตนกุล | รองประธานสภาเทศบาล | กันตภณ ทีปรัตนกุล |  |
| ๓. | นายสันติ ยวนานนท์ | สมาชิกสภาเทศบาล | สันติ ยวนานนท์ |  |
| ๔. | นายพีระศิลป์ เกื้อสกุล | สมาชิกสภาเทศบาล | พีระศิลป์ เกื้อสกุล |  |
| ๕. | นายพงศ์จิตร จิตต์จร | สมาชิกสภาเทศบาล | พงศ์จิตร จิตต์จร |  |
| ๖. | นายณฤทธิ์ สมพลเดช | สมาชิกสภาเทศบาล | นายณฤทธิ์ สมพลเดช |  |
| ๗. | นายวีระพงศ์ คำจันทร์ | สมาชิกสภาเทศบาล | วีระพงศ์ คำจันทร์ |  |
| ๘. | นายอดิศักดิ์ ฐิตวัฒนกุล | สมาชิกสภาเทศบาล | อดิศักดิ์ ฐิตวัฒนกุล |  |
| 9. | นายตรีวิทย์ จงจิตต์ | สมาชิกสภาเทศบาล | ตรีวิทย์ จงจิตต์ |  |
| ๑0. | นายโรจน์ศักดิ์ ฟ้าสิริพร | สมาชิกสภาเทศบาล | โรจน์ศักดิ์ ฟ้าสิริพร |  |
| ๑1. | นายสิริชัย ฟ้าสิริพร | สมาชิกสภาเทศบาล | สิริชัย ฟ้าสิริพร |   |
| ๑2. | นายพงศ์ธร ทองสอน | เลขานุการสภาเทศบาล | พงศ์ธร ทองสอน |  |

ผู้ไม่มาประชุม

|  |  |  |  |  |
| --- | --- | --- | --- | --- |
| ลำดับที่ | ชื่อ - สกุล | ตำแหน่ง | ลายมือชื่อ | หมายเหตุ |
| ๑. | นายไพรัช พรหมเจริญ | สมาชิกสภาเทศบาล | ลา |  |

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| ลำดับที่ | ชื่อ - สกุล | ตำแหน่ง | ลายมือชื่อ | หมายเหตุ |
| 1. | นายประทีป ทวยเจริญ | นายกเทศมนตรี | ประทีป ทวยเจริญ |  |
| 2. | นายนรินทร์ วัฒนปักษ์ | รองนายกเทศมนตรี | นรินทร์ วัฒนปักษ์ |  |
| 3. | นายยงยุทธ พิริยสถิต | รองนายกเทศมนตรี | ยงยุทธ พิริยสถิต |  |
| 4. | นายสนชัย ศรีทองกุล | เลขานุการนายกฯ | สนชัย ศรีทองกุล |  |
| 5. | นายชำนาญ จันทร์ชูกลิ่น | ปลัดเทศบาล | ชำนาญ จันทร์ชูกลิ่น |  |
| 6. | นายวิชัย นวลนิ่ม | รองปลัดเทศบาล | วิชัย นวลนิ่ม |  |
| 7. | นางสาวมนัสนันท์ ตันเกียรติพงัน | ผอ.กองคลัง | มนัสนันท์ ตันเกียรติพงัน |  |
| 8. | นายนิลพัฒน์ ถ่วยง่วน | นักจัดการทะเบียนและบัตร | นิลพัฒน์ ถ่ายง่วน |  |
| 9. | นายสาโรจน์ ปานมาศ | ผอ.กองช่าง | สาโรจน์ ปานมาศ |  |
| 10. | นายธนัช ศรีแก้ว | ผอ.กองสาธารณสุขฯ | ธนัช ศรีแก้ว |  |

- 2 -

**เริ่มประชุมเวลา 10.00 น.**

นายพงศ์ธร ทองสอน - เมื่อถึงเวลา 10.00 น. ได้มีสมาชิกสภาเทศบาล มาประชุมครบองค์ประชุม ตาม ระเบียบกระทรวงมหาดไทยว่าด้วยข้อบังคับการประชุมสภาท้องถิ่น ๒๕๔๗ แก้ไข เพิ่มเติม (ฉบับที่ ๒) พ.ศ. ๒๕๕๔ ข้อ ๒๕

- ขอเชิญ นายกิตติ บัวสมุย ประธานสภาเทศบาล นำผู้เข้าประชุมทุกท่านสวดมนต์

 และดำเนินการประชุม ตามระเบียบวาระการประชุมต่อไป

**ระเบียบวาระที่ 1** **- เรื่องที่ประธานแจ้งให้ที่ประชุมทราบ**

นายกิตติ บัวสมุย - สวัสดีครับ ท่านเพื่อนสมาชิก ท่านคณะผู้บริหาร และท่านหัวหน้าส่วนทุกท่าน วันนี้เป็นการประชุมสมัยวิสามัญ สมัยที่ 1 ครั้งที่ 1 ประจำปี 2562 วันจันทร์ที่ 23 กันยายน 2562 เรื่องที่ประธานแจ้งให้ที่ประชุมทราบดังนี้

1. นายกเทศมนตรีได้แจ้งขอขยายระยะเวลาการจัดทำเทศบัญญัติงบประมาณรายจ่ายประจำปี 2563 เนื่องจากการออกแบบและประมาณการราคายังไม่แล้วเสร็จ กระผมก็ขอฝากให้ทางผู้บริหารดำเนินการให้แล้วเสร็จทันใช้ในปีงบประมาณหน้า

2. เรื่องโครงการต่างๆที่เทศบาลได้ดำเนินการแล้วเสร็จในปีงบประมาณนี้นะครับ ซึ่งมีหลายโครงการ ดังนี้ มีโครงการก่อสร้างท่อระบายน้ำ ถนนศาลเจ้า-บางจารุ โครงการปรับปรุงท่าเทียบเรือเอนกประสงค์ โครงการก่อสร้างถนน คสล.สายทรายทองคลองท่าคู โครงการก่อสร้างถนน คสล.สายบนก้อน 1 โครงการก่อสร้างถนน คสล.สายโคกชก โครงการก่อสร้างถนนคสล.สายบนก้อน 1 แยก 1 โครงการก่อสร้างถนน คสล.สายอนามัยบ้านใต้ โครงการก่อสร้างเกาะกลางถนนพร้อมแสงสว่างและเส้นจราจร โครงการก่อสร้างถนน คสล.สายเขาขี้แรด โครงการก่อสร้างถนน คสล.สายในนามะเดื่อหวาน โครงการก่อสร้างรางระบายน้ำสายเขาหินนก โครงการก่อสร้างถนน คสล.สายมะเดื่อหวาน-เพชรพะงัน โครงการก่อสร้างรางระบายน้ำสายในนา อึกเรื่องคือเรื่องที่จัดสวนสาธารณะริมถนน ชาวบ้านเขากังวลว่าที่ตรงนั้นเป็นที่ทางน้ำผ่าน กลัวว่าต้นไม้ที่ปลูกไว้จะไปกับน้ำเมื่อถึงฤดูน้ำหลาก ซึ่งเป็นการเปลืองงบประมาณโดยใช่เหตุ ผมก็ตอบคำถามชาวบ้านไม่ได้เลยครับ แต่ผมก็มองว่ามันก็สวยงามดีนะครับ เรื่องที่ผมจะแจ้งก็มีเท่านี้นะครับ

**ระเบียบวาระที่ 2 - เรื่องรับรองการประชุมครั้งที่แล้ว**

นายกิตติ บัวสมุย **-** สำหรับการประชุมครั้งที่แล้ว คือ การประชุมสมัยสามัญ สมัยที่ 3 ครั้งที่ 1 ในวันที่ 5สิงหาคม 2562 เวลา 10.00 น. ณ ห้องประชุมเทศบาลตำบลเกาะพะงัน ชั้น 2 มีท่านใดจะสอบถามเกี่ยวกับรายงานการประชุมขอเชิญครับ

นายกิตติ บัวสมุย - ถ้าไม่มี ผมขอมติที่ประชุมรับรองการประชุมสภา สมัยสามัญ สมัยที่ 3 ครั้งที่ 1 ในวันที่ 5 สิงหาคม 2561 ด้วยครับ

มติที่ประชุม - รับรอง 10 เสียง ไม่รับรอง – งดออกเสียง –

 - มติที่ประชุมรับรองรายงานการประชุมสภาสมัยสามัญ สมัยที่ 3 ครั้งที่ 1 ในวันที่ 5 สิงหาคม 2561

**- 3 -**

**ระเบียบวาระที่ 3 - เรื่องด่วน (ถ้ามี)**

นายกิตติ บัวสมุย **-** สมาชิกท่านใดมีเรื่องด่วนเชิญครับ

นายกันตภณ ทีปรัตนกุล - เรียนท่านประธานสภา คณะผู้บริหาร และเพื่อนสมาชิกทุกท่านครับ ผม นายกันตภณ ทีปรัตนกุล สมาชิกสภาเขต 1 ผมมีเรื่องที่จะแจ้งผ่านไปทางประธานสภาครับ ตรงสามแยกตลาดเก่าที่เทศบาลเคยทำท่อเพื่อเดินน้ำไปลงอีกข้างหนึ่ง ตอนนี้ถนนได้ทรุดตรงบริเวณที่ผู้รับเหมาได้ผ่าบนถนน ซึ่งผมกลัวว่าจะหมดสัญญาประกัน ผมจึงแจ้งฝากไปให้ผู้รับเหมาได้เข้าไปซ่อมแซมก่อนที่จะหมดสัญญาประกันนะครับ

นายกิตติ บัวสมุย - มีท่านใดมีเรื่องด่วนอีกไหมครับ เชิญท่านตรีวิทย์ครับ

นายตรีวิทย์ จงจิตต์ - เรียนท่านประธานที่เคารพ คณะผู้บริหาร เพื่อนสมาชิกทุกท่าน เรื่องด่วนของผมนะครับ เรื่องศาลาวัดราษฎร์เจริญ ศาลาที่ 2 ด้านเมรุ ผมเห็นเหมือนกองช่างได้เข้าไปดูแล้วครั้งหนึ่ง แต่ที่ผมหยิบยกขึ้นมาเป็นเรื่องด่วนเพราะผมเห็นตอนนี้ฝ้าจะถล่มแล้ว ผมไม่อยากให้เสียหายไปมากกว่านี้ ผมฝากไปยังคณะผู้บริหารให้ทางกองช่างประมาณการราคา ถ้าเราสามารถใช้งบประมาณของเราได้ ผมก็ขอให้เรื่องนี้เป็นเรื่องด่วนนะครับ เพราะจะทำให้เสียหายไปมากกว่านี้ครับ ขอบคุณครับ

นายกิตติ บัวสมุย - เรื่องที่ท่านสท.ตรีวิทย์กล่าวมา ผมก็เห็นแล้วครับว่าตอนนี้ชำรุดมาก ผมก็ขอฝากให้ท่านผู้บริหารรีบหน่อยนะครับ

นายกิตติ บัวสมุย - มีท่านสมาชิกท่านใดมีเรื่องอื่นอีกไหมครับ ถ้าไม่มีผมขอเข้าระเบียบวาระต่อไปนะครับ

**ระเบียบวาระที่ 4 - เรื่องกระทู้ถาม (ถ้ามี)**

นายกิตติ บัวสมุย **-** สมาชิกท่านใดมีเรื่องกระทู้ถามเชิญครับ

นายพงศ์จิตร จิตต์จร - เรียนท่านประธานสภา คณะผู้บริหาร เพื่อนสมาชิกและข้าราชการทุกท่านครับ ผมขอถามท่านนายกและคณะผู้บริหารถึงโครงการที่ท่านนายกได้ให้มีการประชุมนอกรอบกับสมาชิกสภาไปเมื่อวันที่ 12 พฤษภาคม 2562 เพื่อเสนอโครงการเข้าบรรจุลงในเทศบัญญัติปี2563 แต่ไม่ได้เป็นไปตามเจตนารมณ์ ผมก็เลยอยากถามว่ามีสาเหตุอย่างไร ซึ่งทุกโครงการที่เพื่อนสมาชิกได้เสนอไปก็มีความสำคัญไม่แพ้กันนะครับ ผมเลยอยากฝากเรียนถามครับ

นายกิตติ บัวสมุย - เชิญท่านนายกครับ

นายประทีป ทวยเจริญ - ครับ ขอบคุณเพื่อนสมาชิกครับ โดยส่วนตัวผมนั้น ผมให้ทางกองช่างไปจัดการประมาณการราคา และเขียนแบบในโครงการต่างๆที่เพื่อนสมาชิกได้เสนอไป ผมก็ไม่ทราบว่าทำไมถึงมีโครงการไม่ครบตามที่เพื่อนสมาชิกไปเสนอไป คงต้องถามกองช่างนะครับ ซึ่งตัวผมเองก็อยากให้ทุกโครงการที่เพื่อนสมาชิกเสนอมาได้บรรจุลงทุกโครงการนะครับ ซึ่งผมก็ต้องขอโทษด้วยที่มีมาไม่ครบ ผมเองก็ไม่ได้ตรวจสอบให้ดีรอถามทางฝ่ายกองช่างนะครับ

นายยงยุทธ พิริยสถิต - ผมขอเสริมท่านนายก เรื่องนี้เป็นเรื่องของทางผู้บริหารนะครับ ในเรื่องที่สมาชิกสภาได้มาร่วมกันประชุมนอกรอบเพื่อเสนอโครงการบรรจุลงในเทศบัญญัติ ประเด็นจริงๆมี 2 เรื่องนะครับ โครงการที่เพื่อนสมาชิกได้นำเสนอมานั้น มีโครงการที่บรรจุลงในเทศบัญญัติซึ่งมาพิจารณากันในวันนี้ ก็ส่วนหนึ่ง อีกส่วนหนึ่งผมก็ให้ทางกองช่างได้ประมาณการเพื่อจ่ายขาดเงินสะสม ซึ่งการจ่ายขาดเงินสะสมนั้นสามารถทำได้ทันที และสามารถดำเนินการได้เร็วกว่าการใช้งบประมาณปกติ หรือในทางกลับกันวันนี้เมื่อเรารับหลักการแล้ว ในขั้นตอนแปรญัตติ ถ้าเพื่อนสมาชิกเห็นแล้วว่าควรเอาโครงการที่บรรจุลงในเทศบัญญัติโครงการใดออก แล้วนำ

- 4 -

โครงการอื่นมาบรรจุเข้าแทนก็ย่อมได้ ซึ่งงบประมาณรายจ่ายในเทศบัญญัตินั้นกว่างบประมาณจะอนุมัติลงมาก็ใช้เวลานาน ซึ่งส่วนมากแล้วจะอนุมัติลงมาในไตรมาศสุดท้าย ซึ่งทำให้ใช้งบประมาณในการทำโครงการไม่ทันบ้าง ต้องกันเงินไว้เพื่อทำโครงการนั้นๆ ซึ่งถ้า

เราใช้การจ่ายขาดเงินสะสมนั้น ผมว่าประมาณ 2 เดือนเราก็สามารถดำเนินการได้ทันทีนะครับ ผมก็เรียนแจ้งเท่านี้ขอบคุณเพื่อนสมาชิกที่ได้ตั้งกระทู้ถามมา กระผมคงให้รองนรินทร์ได้ชี้แจงต่อจากนี้ ขอบคุณครับ

นายประทีป ทวยเจริญ - ผมขอถามครับว่าโครงการไหนครับที่ขาดตกไป เพราะจะได้จ่ายขาดเงินสะสมตามที่ท่านรองยงยุทธได้กล่าวไป ซึ่งเป็นเรื่องที่เร็วและง่ายกว่ารองบประมาณประจำปี

นายกิตติ บัวสมุย - ผมเข้าใจท่านพงศ์จิตรนะครับว่าเมื่อเราได้ประชุมคุยกันนอกรอบแล้ว ว่าจะเอานำบรรจุลงเทศบัญญัติ ชาวบ้านก็รับรู้แล้ว แล้วทำไมถึงไม่ได้บรรจุลงอย่างที่ตกลงกันไว้ โครงการทุกโครงการมีความสำคัญหมด ชาวบ้านก็อยากได้ทุกโครงการ เมื่อได้มีการประชุมนอกรอบแล้วก็ควรที่จะเป็นอย่างนั้นเพื่อไม่ต้องมาโต้แย้งกันอีกในสภานะครับ เชิญท่านรองนรินทร์ได้ชี้แจงเรื่องนี้ครับ

นายนรินทร์ วัฒนปักษ์ - เรียนท่านประธานสภา ท่านนายกเทศมนตรี เพื่อนสมาชิกทุกท่าน และข้าราชการทุกท่านนะครับ ผมขอโทษที่เข้าประชุมช้านะครับ จากที่ท่านยงยุทธได้กล่าวนำให้นะครับ โครงการทุกโครงการล้วนเป็นโครงการที่แก้ปัญหาสาธารณะให้กับประชาชนทั้งนั้น ส่วนตัวผมเองผมก็ทำหน้าที่อย่างสุดความสามารถ ตั้งใจว่าโครงการทุกโครงการต้องได้เกิดประโยชน์สูงสุดกับประชาชน ซึ่งทางกองช่างได้เสนอผมมา ผมก็เห็นแล้วว่าเป็นโครงการที่เพื่อนสมาชิกได้เสนอมา แต่ด้วยระยะเวลาของกองช่าง ซึ่งตอนนี้งานของทางกองช่างก็เยอะมาก ทั้งเรื่องประมาณการราคากลาง เรื่องกันงบประมาณในโครงการที่เราทำไม่ทัน ซึ่งด้วยระเบียบทางพัสดุตอนนี้ ในโครงการที่มีงบประมาณสองล้านบาทขึ้นไป จะยากมากในการดำเนินการ นอกจากนี้ทางกองช่างก็ต้องดูเรื่องการควบคุมงาน ประมาณการาคาต่างๆ ก็อยู่ที่ทาง กองช่างทั้งหมด ผมเองก็เคยปรารภไว้ว่า โครงการทุกโครงการก่อนที่จะหมดวาระในการประชุม ผมยังบอกให้โครงการต่างๆให้ได้เข้าประชุมในการเสนองบประมาณในปี 2563 ให้เยอะที่สุด แต่ด้วยเวลาของการทำ ผมก็ได้ปรึกษากับทางเลขาสภาว่าจะทันหรือไม่อย่างไร ท่านเลขาก็บอกว่าถ้าไม่ประชุมวันนี้ก็จะไม่ทัน โครงการทุกโครงการที่เพื่อสมาชิกได้เสนอตอนประชุมนอกรอบ ผมให้ความสำคัญหมดนะครับ ซึ่งโครงการที่ได้บรรจุลงในเทศบัญญัติเป็นโครงการที่ได้ประมาณการและเขียนแบบทันแล้วเสร็จนะครับ ถ้าโครงการไหนที่ไม่แล้วเสร็จร้อยเปอร์เซ็นต์ก็ไม่ต้องเอาเข้าเสียเวลาในการแก้ไข ซึ่งก็ค่อยนำเข้าประชุมใหม่ ซึ่งใช้งบประมาณจ่ายขาดเงินสะสม ผมยืนยันนะครับว่าโครงการที่เหลือก็จะได้เข้าอยู่ในโครงการจ่ายขาดเงินสะสมหมดทุกโครงการ ถ้าโครงการไหนที่เพื่อนสมาชิกเห็นว่าเป็นโครงการที่ไม่เหมาะสม ไม่ได้ทำเพื่อประโยชน์ของประชาชน หรือทางผู้บริหารทำเพื่อหาผลประโยชน์ของตนเอง ก็แล้วแต่เพื่อนสมาชิก แต่ผมยืนยันตรงนี้ว่าผมทำหน้าที่ร้อยเปอร์เซ็นต์ครับ ผมทำงานไม่ได้เลือกข้าง จึงเรียนเพื่อนสมาชิกให้ทราบนะครับ ส่วนโครงการต่างๆ อย่างเช่นน้ำท่วมที่ซอยวัดราษฎร์ทางผมก็ได้ประมาณการไว้แล้ว แต่การการทำมันยากนะครับที่ต้องดึงระดับน้ำไปมา เขาก็ได้แจ้งมาว่าถ้าจะรอโครงกานี้กับโครงการที่ดอนทรายที่หน้าบ้าน สท.ตรีวิทย์ ก็คงไม่ทันได้การเข้าประชุมในวันนี้ ผมก็เลยให้ยกไปจ่ายขาดเงินสะสม ส่วน

- 5 -

โครงการที่ท่าเรือหัวเทียนที่เพื่อนสมาชิกได้ร่วมกันคิด ผมเองก็คิด แต่ในโครงการเล็กๆยิบย่อยในโครงการใหญ่ของท่าเทียบเรือหัวเทียน ทางกองช่างได้แจ้งผมมาว่าจะรวมทุกโครงการเอาไว้เป็นการจ่ายขาดเงินสะสมในทีเดียว ผมยืนยันทางกองช่างได้ทำงานเต็มที่แล้ว

แต่ด้วยเวลาที่มันไม่ทัน และจะไปมีผลกระทบกับรายจ่ายประจำอื่นๆ ผมก็ขอนำเรียนเพื่อนสมาชิกแค่นี้นะครับ ขอบคุณครับ

นายยงยุทธ พิริยสถิต - เรียนท่านประธานสภา และเพื่อสมาชิกทุกท่านนะครับ ผมเข้าใจที่เพื่อนสมาชิกได้ตั้งกระทู้ถามนะครับ หัวใจหลักๆของการบริหารคือ การได้นำโครงการที่เพื่อนสมาชิกเสนอมาดำเนินการให้แล้วเสร็จนะครับ ผมเชื่อว่าในการประชุมครั้งต่อไปที่มีการพิจารณาจ่ายขาดเงินสะสม ผมว่าการอนุมัติน่าจะเร็วกว่าโครงการที่บรรจุอยู่ในเทศบัญญัติเล่มนี้อีกนะครับ อย่างที่ท่านรองนรินทร์ได้กล่าว ผมก็เข้าใจและเห็นใจกองช่างนะครับ ผมขอรับรองว่าในการประชุมครั้งต่อไป จะกำชับทางกองช่างให้ประมาณการงบประมาณให้แล้วเสร็จเพื่อได้พิจารณาจ่ายขาดเงินสะสมให้หมดทุกโครงการนะครับ

นายกิตติ บัวสมุย - เชิญท่านกันตภณครับ

นายกันตภณ ทีปรัตนกุล - เรียนท่านประธานที่เคารพ และท่านคณะบริหารครับ ตามที่ท่านรองนรินทร์กล่าวนะครับ ผมก็ขอบคุณ และขอบคุณไว้ล่วงหน้าเลยนะครับ และผมก็เห็นด้วยกับท่านรองนรินทร์ที่จะให้มีการจ่ายขาดเงินสะสมในโครงการคูระบายน้ำ ซอยโรงเรียนวัดราษฎร์ที่ผมได้นำเสนอไป ผมก็เห็นด้วยและก็ขอบคุณนะครับ เพราะตรงนั้นเป็นปัญหาเร่งด่วนถ้าจ่ายขาดได้ก็จะเร็วกว่า ขอบคุณครับ

นายตรีวิทย์ จงจิตต์ - เรียนท่านประธานที่เคารพ คณะผู้บริหาร ผมพอจะจับประเด็นปัญหาได้นะครับ และเมื่อวานผมก็ได้โทรไปคุยกับทางรองนายกทั้งสองท่าน เรื่องนี้เป็นเรื่องของการที่เราคุยกันน้อยนะครับ ทางสมาชิกได้เข้าใจไปว่าโครงการที่ไม่ได้หยิบยกมากมาบรรจุลงในเทศบัญญัตินี้ ไม่ได้รับการสนใจจากทางผู้บริหาร แต่ทางคณะผู้บริหารคิดอีกอย่างหนึ่ง โดยใช้วิธีอีกวิธีหนึ่งในการดำเนินการโครงการ จริงๆแล้วที่เรามาถกเถียงกันเป็นระยะเวลาถึงแปดปีนี้ก็ล้วนเป็นงานสาธารณะทั้งนั้นนะครับ แต่ผมขอฝากถึงคณะผู้บริหารว่าให้ติดต่อบอกกล่าวกับพวกผมสักนิดหนึ่งในการดำเนินการ จะได้ไม่มีปัญหานะครับ ขอบคุณครับ

นายกิตติ บัวสมุย - มีท่านสมาชิกท่านใดมีเรื่องกระทู้ถามอีกไหมครับ

นายตรีวิทย์ จงจิตต์ - เรียนท่านประธานสภาอีกครั้งนะครับ ผมขอฝากถามผ่านทางประธานสภาไปถึงคณะผู้บริหารนะครับ ก่อนอื่นผมต้องขอบคุณท่านรองยงยุทธที่ได้ไปต่อสู้กับทางอำเภอแทนเพื่อสมาชิก สิ่งที่เพื่อสมาชิกสภาได้พูดไป ท่านรองยงยุทธได้จัดการให้หมดนะครับ เรื่อง MOU ในการจัดการขยะ แต่ที่ผมสงสัยคือข้อตกลงที่มีการแก้ไขแล้วในวันนั้น ทำไมไม่นำเข้าที่ประชุมสภาในวันนี้ครับ เพื่อนให้ทางเพื่อสมาชิกได้รับทราบถึงข้อตกลงใหม่นะครับ

นายธนัช ศรีแก้ว - ครับผมขอชี้แจงเรื่องนี้ดังนี้นะครับ เรื่อง MOU ที่มีการตกลงกันใหม่ในวันนั้นมีประเด็นสำคัญอยู่ 2 เรื่องนะครับ คือ ระยะเวลาของ MOU ให้มีระยะเวลาคือ 1 ปี จากนี้ก็เป็นเรื่องของอนาคตข้างหน้าว่าเราจะตกลงกันอย่างไร ซึ่งผมก็ได้เรียนแจ้งนายอำเภอไปอย่างที่เราได้ตกลงกันในที่ประชุมสภา ที่ได้ตกลงเปลี่ยนแปลงคือ MOU มีระยะ 1 ปี แล้วหลังจาก 1 ปี นั้น เป็นเรื่องที่เราจะต้องมาคุยกันในโอกาสต่อไปข้างหน้า ไม่ทราบว่าที่ผมชี้แจงนี้ถูกต้องไหม

- 6 -

นายตรีวิทย์ จงจิตต์ - ถูกต้องครับ แต่ยังไม่ครบถ้วนครับ คือการทำเอกสารหลักฐานทั้งหมด ควรมีมาเป็นเอกสาร เป็นลายลักษณ์อักษร ผมเข้าใจถูกไหมครับ

นายกิตติ บัวสมุย - ครับ ผมขอเอกสารที่เซนต์ไปแล้วให้สมาชิกด้วยนะครับ

นายตรีวิทย์ จงจิตต์ - ถ้าจะให้ถูกต้องตามระเบียบ เรื่องดังกลาวจะต้องกลับเข้าสู่สภาในวาระที่ต้องแก้ไขสัญญาต่างๆใหม่ เมื่อผ่านมติจากสภาไปแล้ว ถึงจะสามารถบังคับใช้ได้ครับ ขอบคุณครับ

นายธนัช ศรีแก้ว - ครับ ประเดี๋ยวผมจะให้ทางเจ้าหน้าที่สำเนาเอกสารมาให้นะครับ

นายกิตติ บัวสมุย - อย่างไรก็ขอเอกสารนะครับ เชิญท่านรองนรินทร์ครับ

นายนรินทร์ วัฒนปักษ์ - ขออนุญาตท่านประธานสภา และเพื่อนสมาชิกอีกรอบนะครับ ที่ผมได้กล่าวหลังจากท่านยงยุทธ เอกสารในมือผมนี้ หน้านี้เป็นของที่เพื่อนสมาชิกได้นำเสนอมา ส่วนหน้าหลังนี้เป็นส่วนที่ผมได้เพิ่มเข้าไป แล้วมีเพื่อนสมาชิกติงมาว่าผู้บริหารไม่ได้สนใจโครงการในบางโครงการนั้น ไม่จริงนะครับ ทุกโครงการเป็นโครงการที่มาจากความเดือดร้อนของพี่น้องประชาชนเหมือนที่ท่านได้รับมา ในบางโครงการที่ท่านได้เสนอมาก็ได้นำเข้าบรรจุแล้ว ส่วนที่เหลือก็ยังอยู่ครับ อยู่ในส่วนของการจ่ายขาดเงินสะสมเร็วๆนี้ และขอเพิ่มเติมในร่างเทศบัญญัติปี 2563 ในส่วนของเงินอุดหนุนกับทางไฟฟ้านะครับ ที่เพื่อนสมาชิกได้นำเสนอมา ผมวขอให้ท่านได้เพิ่มโครงการเหล่านี้ตอนแปรญัตตินะครับ เพราะเราเพิ่งได้ประมาณการจากไฟฟ้ามานะครับ ถึงแม้ว่าผมจะโทรไปคุยส่วนตัวเพื่อเร่งรัดแล้ว แต่ก็เพิ่งได้มา ก็ขอให้นำเข้าในตอนแปรญัตตินะครับขอบคุณครับ ทั้งนี้ขึ้นอยู่กับท่านว่าจะเห็นชอบหรือไม่ ขอบคุณครับ

นายกิตติ บัวสมุย - มีสมาชิกท่านใดจะเพิ่มเติมไหมครับ

นายตรีวิทย์ จงจิตต์ - เรียนท่านประธานสภา เพื่อสมาชิกทุกท่าน ท่านคณะผู้บริหาร ผมยังมีเรื่องกระทู้ถามอีกเรื่องหนึ่งนะครับ ผมขอให้เพื่อนสมาชิกเปิดไลน์กลุ่มนะครับ เพื่อจะได้เห็นกันเป็นที่ประจักษ์ ผมถามเรื่องถนนที่เราได้ดำเนินก่อสร้างแล้วเสร็จไปแล้วสายหน้าท่าเรือหัวเทียนไปทางอนามัยบ้านใต้ ท่านดูรูปที่ปรากฏนะครับว่าถนนที่เห็นตามภาพนี้ ถ้าเป็นท่าน ท่านจะรับงานแบบที่แล้วเสร็จแบบนี้ได้ไหม ขออภัยนะครับ แต่ผมก็ต้องทำตามหน้าที่ของผมและก็ไม่ได้คิดว่าใครจะละเลยนะครับ ผมก็ฝากคณะผู้บริหารเข้าไปแก้ไขด้วยนะครับ ขอบคุณครับ

นายกิตติ บัวสมุย - ในโครงการนั้นผมก็เห็นแล้วว่ามีอยู่เรื่องสองเรื่องนะครับที่มันยังไม่เรียบร้อย ทั้งเรื่องไหล่ถนน ผู้รับเหมานำรถแบคโฮตักดินในที่ชาวบ้านไปใส่ในไหล่ถนน ผมก็ไม่ทราบว่าทรายไหล่ถนนนั้นไม่มีอยู่ในงบประมาณหรือครับ คณะกรรมการตรวจงานจ้างก็น่าจะรู้ดีนะครับ ว่าเป็นอย่างไร ครับ

 นายกิตติ บัวสมุย - ครับถ้าเพื่อนสมาชิกท่านใดไม่มีเรื่องกระทู้ถามผมขอเข้าวาระที่ 5 นะครับ

**ระเบียบวาระที่ 5 -**  **เรื่องขอความเห็นชอบ (ร่าง) เทศบัญญัติงบประมาณรายจ่ายประจำปี 2563 (วาระ 1)รับหลักการ**

นายกิตติ บัวสมุย - เชิญท่านนายกเสนอร่างครับ

นายประทีป ทวยเจริญ - ขอเสนอญัตติขอความเห็นชอบ (ร่าง) เทศบัญญัติงบประมาณรายจ่าย ประจำปี ๒๕๖3

- 7 -

 เรียน ประธานสภาเทศบาลตำบลเกาะพะงัน

สิ่งที่ส่งมาด้วย ๑. (ร่าง) เทศบัญญัติงบประมาณรายจ่าย ประจำปี ๒๕๖3 จำนวน ๑ เล่ม

 ๒. แบบแปลนและประมาณการราคาที่ดินและสิ่งก่อสร้าง จำนวน ๑ ชุด

ด้วยข้าพเจ้า นายประทีป ทวยเจริญ นายกเทศมนตรีตำบลเกาะพะงัน ขอเสนอญัตติขอความเห็นชอบ (ร่าง) เทศบัญญัติงบประมาณรายจ่าย ประจำปี ๒๕๖3 ฉบับนี้ มา

เพื่อโปรดนำเสนอต่อที่ประชุมสภาท้องถิ่นเทศบาลตำบลเกาะพะงัน ซึ่งได้เสนอบันทึกหลักการ และเหตุผลในการเสนอ (ร่าง) เทศบัญญัติฯ ดังกล่าวมาด้วยแล้ว

 จึงเรียนมาเพื่อทราบ และพิจารณานำเข้าที่ประชุมสภาท้องถิ่นพิจารณาให้ความเห็นชอบต่อไป

 บัดนี้ถึงเวลาที่คณะผู้บริหารของเทศบาลตำบลเกาะพะงัน จะได้เสนอร่างเทศบัญญัติงบประมาณรายจ่ายประจำปีต่อสภาเทศบาลตำบลเกาะพะงันอีกครั้งหนึ่ง ฉะนั้นในโอกาสนี้ คณะผู้บริหารเทศบาลตำบลเกาะพะงันจึงขอชี้แจงให้ท่านประธานและสมาชิกทุกท่านได้รับทราบถึงสถานะการคลังตลอดจนหลักการและแนวนโยบายการดำเนินการ ในปีงบประมาณ พ.ศ.2563 ดังต่อไปนี้

**1.สถานการณ์คลัง**

ในปีงบประมาณ พ.ศ.2562 ณ วันที่ 18 กันยายน พ.ศ.2562 องค์กรปกครองส่วนท้องถิ่นมีสถานะการเงิน ดังนี้

* + 1. เงินฝากธนาคาร จำนวน 208,665,776.53 บาท
		2. เงินสะสม จำนวน 127,146,834.38 บาท
		3. เงินทุนสำรองเงินสะสม จำนวน 67,168,486.12 บาท
		4. รายการที่ได้กันเงินไว้แบบก่อหนี้ผูกพันและยังไม่ได้เบิกจ่าย จำนวน 6 โครงการ รวม 8,462,835.62 บาท
		5. รายการที่ได้กันเงินไว้โดยมิได้ก่อหนี้ผูกพัน จำนวน 4 โครงการ รวม 1,357,777.86 บาท
	1. เงินกู้คงค้าง จำนวน 0.00 บาท

**รายได้จัดเก็บเอง ประมาณการในปีงบประมาณ 2562**

 หมวดภาษีอากร 21,965,000.00 บาท

 หมวดค่าธรรมเนียม ค่าปรับ และใบอนุญาต 3,649,000.00 บาท

 หมวดรายได้จากทรัพย์สิน 3,000,000.00 บาท

 หมวดรายได้จากสาธารณูปโภคและการพาณิชย์ 4,800,000.00 บาท

 หมวดรายได้เบ็ดเตล็ด 250,000.00 บาท

 หมวดรายได้จากทุน 0.00 บาท

รวมรายได้จัดเก็บเอง 33,664,000.00 บาท

**รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น**

หมวดภาษีจัดสรร 70,480,000.00 บาท

 - 8 -

 รวมรายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น 70,480,000.00 บาท

 **รายได้ที่รัฐบาลอุดหนุนให้องค์กรปกครองส่วนท้องถิ่น**

หมวดเงินอุดหนุนทั่วไป 30,000,000.00 บาท

 **รวม 134,144,000.00 บาท**

 **บันทึกหลักการและเหตุผล ประกอบร่างเทศบัญญัติ งบประมาณรายจ่าย ประจำปีงบประมาณ พ.ศ.2563**

 **ด้านบริหารทั่วไป**

แผนงานบริหารงานทั่วไป 28,518,860 บาท

 แผนงานการรักษาความสงบภายใน 3,238,680 บาท

 **ด้านบริการชุมชนและสังคม**

แผนงานการศึกษา 24,867,733 บาท

 แผนงานสาธารณสุข 32,757,700 บาท

 แผนงานเคหะและชุมชน 27,475,816 บาท

 แผนงานสร้างความเข้มแข็งของชุมชน 470,000 บาท

 แผนงานการศาสนาวัฒนธรรมและนันทนาการ 1,280,000 บาท

 **ด้านการดำเนินงานอื่น**

แผนงานงบกลาง 15,535,211 บาท

 **งบประมาณรายจ่ายทั้งสิ้น 134,144,000 บาท**

นายกิตติ บัวสมุย - ขอบคุณท่านนายกนะครับ มีท่านสมาชิกท่านใดจะสอบถามรายละเอียดของร่าง เทศบัญญัติไหมครับเชิญท่านสมาชิกครับ

นายกันตภณ ทีปรัตนกุล - ในส่วนของเงินอุดหนุนส่วนราชการในแผนงานการศึกษา ขาดอุดหนุนโครงการอาหารกลางวันของโรงเรียนมะเดื่อหวาน และ โรงเรียนวัดราษฎร์เจริญ นะครับ ในช่วงแปรญัตติขอเพิ่มด้วยนะครับ

นายกิตติ บัวสมุย - มีท่านใดอีกไหมครับ

นายตรีวิทย์ จงจิตต์ - ตอนประชุมเรื่องการจัดทำเทศบัญญัติผมได้ฝากงบเรื่องศิลปวัฒนธรรมประเพณี เราไม่ควรที่จะปรับลดงบตรงนี้นะครับ ถ้าผมจำไม่ผิดตัวเลขกลมๆที่ผมจำได้ มีการปรับลดงบประมาณตรงนี้นะครับ ผมขอฝากตรงนี้ด้วยนะครับ และในส่วนของกองสาธารณสุขมีการเพิ่มงบขึ้นมาสามล้าน จากเดิมสิบแปดล้านเป็นยี่สิบเอ็ดล้านนะครับ

นายประทีป ทวยเจริญ - ผมขอตอบเรื่องงบศิลปวัฒนธรรมงานประเพณีนะครับ ที่ปรับลดลงเพราะปีนี้งานประเพณีชักพระเทศบาลไม่ได้เป็นเจ้าภาพในการจัดงานแล้ว ทางอำเภอได้รับไปจัดเองแล้วในปีนี้

นายตรีวิทย์ จงจิตต์ - ครับของผมที่ผมติดใจคืองบของกองสาธารณสุขที่ได้เพิ่มงบการบริหารจัดการขยะ ผมไม่ได้ท้วงติงนะครับ เพียงแต่อยากทราบว่าเหตุใดที่ได้เพิ่มงบประมาณตรงนี้ขึ้นมา ขอบคุณครับ

นายกิตติ บัวสมุย - ครับ มีท่านสมาชิกท่านใดเพิ่มเติมอีกไหมครับ ถ้าไม่มีผมจะขอมตินะครับ เชิญท่านพงศ์จิตร

- 9 -

นายพงศ์จิตร จิตต์จร - เรียนท่านประธานสภา มีโครงการจัดซื้ออุปกรณ์เด็กเล่นท่าเทียบเรือหัวเทียน วัตถุประสงค์จริงๆชองท่าเทียบเรือหัวเทียนนั้นต้องการอุปกรณ์ออกกำลังกายมากกว่านะครับ เพราะตอนนี้มีประชาชนมาออกกำลังกายเป็นจำนวนมาก จึงอยากได้เครื่องออกกำลังกายที่ทนต่อสนิทมาตั้งบริเวณท่าเทียบเรือหัวเทียนนะครับ

นายกิตติ บัวสมุย - โครงการจัดซื้อเครื่องออกกำลังกายมีอยู่แล้วในการจ่ายขาดเงินสะสมอย่างที่ท่านรองยงยุทธ์ได้กล่าวไปแล้วนะครับ

นายตรีวิทย์ จงจิตต์ - ท่านประธานครับ น่าจะมีเรื่องเข้าใจผิดกันนะครับ เพราะตอนที่ได้เสนอโครงการไปทางท่าเทียบเรือนั้นได้เสนอเครื่องออกกำลังกายไป แต่ได้เครื่องเด็กเล่น เหมือนกับท่าเทียบเรือท้องศาลา

นายสาโรจน์ ปานมาศ - ผมขอชี้แจงดังนี้นะครับ ที่ท่านได้เสนอมา 21 โครงการ ในโครงการเหล่านั้นมีโครงการที่รวมอยู่ในโครงการท่าเทียบเรือหัวเทียน ทั้งไฟฟ้า ทางเท้าและเครื่องออกกำลังกาย ซึ่งโครงการเหล่านี้รวมอยู่ในโครงการที่จะจ่ายขาดเงินสะสมในคราวต่อไป แต่เครื่องเด็กเล่นนี้ผมเห็นว่าเมื่อเราซื้อมาแล้วก็ซื้อมา 2 ชุด ชุดหนึ่งตั้งไว้ท่าเทียบเรือท้องศาลา อีกชุดหนึ่งตั้งไว้ท่าเทียบเรือหัวเทียน แต่หากท่านคิดว่าที่ท่าเทียบเรือหัวเทียนนั้นไม่เหมาะสมก็สามารถตัดออกไปได้ครับ ไม่เป็นไร

นายยงยุทธ พิริยสถิต - ผมขอเพิ่มเติมท่านสาโรจน์นะครับ เรื่องเครื่องกำลังกายท่าเทียบเรือหัวเทียน อย่าที่ท่านสาโรจน์กล่าวไปแล้วว่า เครื่องออกกำลังกายนั้นได้รวมอยู่ในโครงการใหญ่ของท่าเทียบเรือหัวเทียนเพื่อจ่ายขาดเงินสะสมแล้ว ซึ่งผมเห็นว่าหากบรรจุอยู่ในเทศบัญญัติประจำปีก็จะซ้ำซ้อน ส่วนเครื่องเด็กเล่นเมื่อท้องศาลาเสนอมา ก็เลยคิดว่าควรให้บ้านใต้มีด้วยเพื่อให้เด็กได้เล่นเครื่องเล่นเหล่านั้นเพื่อเสริมสร้างพัฒนาการของเด็กๆนะครับ ผมก็ขอชี้แจงให้ที่ประชุมเข้าใจดังนี้ครับ

นายกิตติ บัวสมุย - ถ้าท่านเห็นว่าไม่ควรไม่เหมาะสมก็สามารถแปรญัตติได้ครับ แต่ผมว่าถ้าเอาก็เป็นการดีนะครับ มีท่านใดจะอภิปรายอีกไหมครับ

นายยงยุทธ พิริยสถิต - ท่านประธานครับ ผมขอให้ท่านรองปลัดวิชัยได้ชี้แจงเรื่องงบประมาณที่เพิ่มขึ้นของการจัดการขยะของกองสาธารณสุขนะครับ

นายวิชัย นวลนิ่ม - สำหรับงบบริหารจัดการขยะ จากเดิมที่เราตั้งไว้อยู่ที่สิบแปดล้านเป็นยี่สิบเอ็ดล้าน ในส่วนของเงินที่เพิ่มขึ้นมานี้เป็นการเพิ่มในการจ้างให้ผู้รับเหมาเก็บขนขยะจากในชุมชนเลย ซึ่งจากการประมาณการในการเก็บขนเองเราใช้งบประมาณประมาณสองถึงสามล้านบาทรวมค่าคน ค่าน้ำมันรถ เมื่อเราทำเนื้องานใหม่ในปีหน้าที่รวมค่าเก็บขนในการกำจัดขยะด้วยแล้ว งบประมาณในส่วนนี้จะลดลง เราจะมีเงินเหลือเพื่อที่จะทำอย่างอื่นได้อีก ไม่ได้เป็นการเพิ่มงบโดยใช่เหตุนะครับ

นายตรีวิทย์ จงจิตต์ - ผมขอชมเชยในการบริหารจัดการขยะในส่วนนี้ครับ

นายประทีป ทวยเจริญ - ผมขอชี้แจงว่าเหตุที่เราต้องทำอย่างนี้ เพราะว่าหาคนท้ายรถขยะได้ยาก มีปัญหากันอยู่เรื่อย ก็เลยจ้างเหมารวมตั้งแต่การเก็บขนไปหมดเลย เพื่อตัดปัญหาส่วนนี้ และเทศบาลจะใช้งบน้อยกว่าที่เทศบาลจะต้องมาเก็บขนเองด้วย ผมจึงชี้แจงสภาตามนี้นะครับ

นายกิตติ บัวสมุย - แล้วรถขนขยะของเทศบาล จะจัดการอย่างไรครับ

นายประทีป ทวยเจริญ - ทางเทศบาลจะให้ผู้รับเหมาเช่ารถของเทศบาลไปก่อนครับ

- 10 -

นายยงยุทธ พิริยสถิต - เป็นการผูกพันกันทางสัญญาของทางเทศบาลและผู้รับจ้างนะครับ

นายกิตติ บัวสมุย - ครับเป็นการบริหารจัดการที่ดีครับ ถ้าอย่างนั้นผมขอติรับรองเลยนะครับ

นายกิตติ บัวสมุย - ท่านใดเห็นชอบร่างเทศบัญญัติรายจ่ายงบประมาณปี 2563 วาระที่ ๑ รับหลักการ กรุณายกมือครับ

มติที่ประชุม - เห็นชอบ 9 เสียง ไม่เห็นชอบ – งดออกเสียง – ไม่อยู่ในห้องประชุม 1

 - มติให้ความเห็นชอบ (ร่าง) เทศบัญญัติงบประมาณรายจ่าย ประจำปี ๒๕๖3

 วาระที่ ๑ รับหลักการ

นายนายกิตติ บัวสมุย - ต่อไปสภาเทศบาลจะทำการแต่งตั้งคณะกรรมการแปรญัตติ เพื่อพิจารณารายละเอียดเทศบัญญัติงบประมาณรายจ่าย ซึ่งการแต่งตั้งคณะกรรมการแปรญัตติ เพื่อพิจารณาเทศบัญญัติงบประมาณรายจ่ายนั้น คณะกรรมการแปรญัตติประกอบด้วยสมาชิกสภาเทศบาล ๓-๗ คน โดยสมาชิกสภาเทศบาลเป็นผู้เสนอชื่อ และมีผู้รับรอง ๒ คน สำหรับระยะเวลาในการแปรญัตตินั้น ไม่ได้กำหนดว่าต้องใช้ระยะเวลาเท่าใด แต่ต้องไม่น้อยกว่า ๒๔ ชั่วโมง นับจากสภาเทศบาลมีมติรับหลักการแห่งร่างเทศบัญญัติฯ

นายกิตติ บัวสมุย - เบื้องต้นขอกำหนดจำนวนคณะกรรมการแปรญัตติร่างเทศบัญญัติงบประมาณรายจ่าย ประจำปี ๒๕๖3 ขอสมาชิกสภาเทศบาลได้นำเสนอที่ประชุม

นายพงศ์จิตร จิตต์จร - กระผมขอเสนอคณะกรรมการแปรญัตติ จำนวน 7 คน (มีผู้รับรอง ๒ คน นายณฤทธิ์ สมพลเดช และนายพีระศิลป์ เกื้อสกุล)

นายกิตติ บัวสมุย - มีสมาชิกสภาเทศบาลท่านใดเสนอเป็นอย่างอื่นหรือไม่ ถ้าไม่มี สรุปว่าสภาเทศบาล มีมติเห็นชอบให้เลือกคณะกรรมการแปรญัตติร่างเทศบัญญัติงบประมาณรายจ่า ประจำปี ๒๕๖3 จำนวน 7 คน

มติที่ประชุม - กำหนดจำนวนคณะกรรมการแปรญัตติร่างเทศบัญญัติงบประมาณรายจ่าย ประจำปี ๒๕๖3 จำนวน 7 คน

นายกิตติ บัวสมุย - เมื่อได้จำนวนคณะกรรมการแปรญัตติแล้ว ต่อไปเป็นการเลือกคณะกรรมการแปรญัตติฯ ตามจำนวนที่สภาเทศบาลมีมติ โดยขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสม และมีผู้รับรอง ๒ คน

 - ต่อไปเป็นการเลือกคณะกรรมการแปรญัตติคนที่ ๑

 - ขอเชิญสมาชิกสภาเทศบาลเสนอชื่อด้วยครับ

นายตรีวิทย์ จงจิตต์ - ผมขอเสนอชื่อ นายวีระพงศ์ คำจันทร์ (มีผู้รับรอง ๒ คน ประกอบด้วย นายพีระศิลป์ เกื้อสกุล และนายณฤทธิ์ สมพลเดช)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ ๑ อีกหรือไม่ ถ้าไม่มี สรุปว่าสภาเทศบาลมีมติเลือกนายวีระพงศ์ คำจันทร์ เป็นคณะกรรมการแปรญัตติคนที่ ๑

มติที่ประชุม - เลือกนายวีระพงศ์ คำจันทร์ สมาชิกสภาเทศบาล เป็นคณะกรรมการแปรญัตติฯคนที่ ๑

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ ๒

- 11 -

นายพีระศิลป์ เกื้อสกุล - ผมขอเสนอชื่อ นายโรจน์ศักดิ์ ฟ้าสิริพร (มีผู้รับรอง ๒ คน ประกอบด้วย นายกันตภณทีปรัตนกุล และนายณฤทธิ์ สมพลเดช)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ ๒ อีกหรือไม่ ถ้าไม่มี สรุปว่าสภาเทศบาลมีมติเลือกนายโรจน์ศักดิ์ ฟ้าสิริพร เป็นคณะกรรมการแปรญัตติคนที่ ๒

มติที่ประชุม - เลือกนายโรจน์ศักดิ์ ฟ้าสิริพร สมาชิกสภาเทศบาล เป็นคณะกรรมการแปรญัตติฯ คนที่ ๒

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ ๓

นายณฤทธิ์ สมพลเดช - ผมขอเสนอชื่อ นายพงศ์จิตร จิตต์จร (มีผู้รับรอง ๒ คน ประกอบด้วย นายพีระศิลป์ เกื้อสกุล และนายอดิศักดิ์ ฐิตวัฒนกุล)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ ๓ อีกหรือไม่ ถ้าไม่มี สรุปว่าสภาเทศบาลมีมติเลือกนายพงศ์จิตร จิตต์จร เป็นคณะกรรมการแปรญัตติคนที่ ๓

มติที่ประชุม - เลือกนายพงศ์จิตร จิตต์จร สมาชิกสภาเทศบาล เป็นคณะกรรมการแปรญัตติฯ คนที่ ๓

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ ๔

นายกันตภณ ทีปรัตนกุล - ผมขอเสนอชื่อ นายพีระศิลป์ เกื้อสกุล (มีผู้รับรอง ๒ คน ประกอบด้วย นายตรีวิทย์ จงจิตต์ และนายโรจน์ศักดิ์ ฟ้าสิริพร)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ ๔ อีกหรือไม่ ถ้าไม่มี สรุปว่าสภาเทศบาลมีมติเลือกนายวีระพงศ์ คำจันทร์ เป็นคณะกรรมการแปรญัตติคนที่ ๔

มติที่ประชุม - เลือกนายพีระศิลป์ เกื้อสกุล สมาชิกสภาเทศบาล เป็นคณะกรรมการแปรญัตติฯคนที่ ๔

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ ๕

นายพงศ์จิตร จิตต์จร - ผมขอเสนอชื่อ นายตรีวิทย์ จงจิตต์ (มีผู้รับรอง ๒ คน ประกอบด้วย นายสันติ ยวนานนท์ และนายณฤทธิ์ สมพลเดช)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ ๕ อีกหรือไม่ ถ้าไม่มี สรุปว่าสภาเทศบาลมีมติเลือกนายตรีวิทย์ จงจิตต์ เป็นคณะกรรมการแปรญัตติคนที่ ๕

มติที่ประชุม - เลือกนายตรีวิทย์ จงจิตต์ สมาชิกสภาเทศบาล เป็นคณะกรรมการแปรญัตติฯ คนที่ ๕

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ 6

นายพีระศิลป์ เกื้อสกุล - ผมขอเสนอชื่อ นายกันตภณ ทีปรัตนกุล (มีผู้รับรอง ๒ คน ประกอบด้วย นายอดิศักดิ์ ฐิตวัตนกุล และนายสินติ ยวนานนท์)

- 12 -

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ 6 อีกหรือไม่ ถ้าไม่มี สรุปว่าสภาเทศบาลมีมติเลือกนายกันตภณ ทีปรัตนกุล เป็นคณะกรรมการแปรญัตติคนที่ 6

มติที่ประชุม - เลือกนายกันตภณ ทีปรัตนกุล สมาชิกสภาเทศบาล เป็นคณะกรรมการแปรญัตติฯ คนที่ 6

นายกิตติ บัวสมุย - ขอให้สมาชิกสภาเทศบาลเสนอชื่อสมาชิกสภาเทศบาลที่เหมาะสมเป็นคณะกรรมการแปรญัตติคนที่ 7

นายโรจน์ศักดิ์ ฟ้าสิริพร - ผมขอเสนอชื่อ นายสันติ ยวนานนท์ (มีผู้รับรอง ๒ คน ประกอบด้วย นายตรีวิทย์ จงจิตต์ และนายณฤทธิ์ สมพลเดช)

นายกิตติ บัวสมุย - มีท่านใดจะเสนอชื่อบุคคลอื่นเป็นคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖3 คนที่ 7 อีกหรือไม่ ถ้าไม่มี สรุปว่าสภาเทศบาลมีมติเลือกนายสันติ ยวนานนท์ เป็นคณะกรรมการแปรญัตติคนที่ 7

มติที่ประชุม - เลือกนายสันติ ยวนานนท์ สมาชิกสภาเทศบาล เป็นคณะกรรมการแปรญัตติฯ คนที่ 7

นายกิตติ บัวสมุย - ผมขอสรุปรายชื่อคณะกรรมการแปรญัตติเทศบัญญัติงบประมาณรายจ่าย ประจำปี ๒๕๖2 ดังนี้

 ๑. นายวีระพงศ์ คำจันทร์ เป็นคณะกรรมการแปรญัตติฯ คนที่ ๑

 ๒. นายโรจน์ศักดิ์ ฟ้าสิริพร สมาชิกสภาเทศบาล เป็นคณะกรรมการแปรญัตติฯ คนที่ ๒

 ๓. นายพงศ์จิตร จิตต์จร สมาชิกสภาเทศบาล เป็นคณะกรรมการแปรญัตติฯ คนที่ ๓

 ๔. นายพีระศิลป์ เกื้อสกุล สมาชิกสภาเทศบาล เป็นคณะกรรมการแปรญัตติฯ คนที่ ๔

 ๕. นายตรีวิทย์ จงจิตต์ สมาชิกสภาเทศบาล เป็นคณะกรรมการแปรญัตติฯ คนที่ ๕

 6. นายกันตภณ ทีปรัตนกุล สมาชิกสภาเทศบาล เป็นคณะกรรมการแปรญัตติฯ คนที่ 6

 7. นายสันติ ยวนานนท์ สมาชิกสภาเทศบาล เป็นคณะกรรมการแปรญัตติฯ คนที่ 7

 - ลำดับต่อไป เชิญสมาชิกสภาเทศบาลพิจารณาในการกำหนดระยะเวลาการแปรญัตติ ซึ่งจะต้องไม่น้อยกว่า 24 ชั่วโมง นับตั้งแต่สภารับหลักการร่างเทศบัญญัติงบประมาณรายจ่ายประจำปี ๒๕๖3

นายณฤทธิ์ สมพลเดช - ผมขอเสนอระยะเวลาเสนอคำแปรญัตติฯ โดยกำหนด ๓ วัน นับตั้งแต่วันที่ ๒4-๒6 กันยายน ๒๕๖2 ตั้งแต่เวลา ๐๘.๓๐ น. - ๑๖.๓๐ น. เป็นระยะเวลาวันละ ๘ ชั่วโมง รวม ๓ วัน ๒๔ ชั่วโมง ณ ห้องประชุมสภาเทศบาลตำบลเกาะพะงัน (มีผู้รับรอง ๒ คน นายสันติ ยวนานนท์ และนายตรีวิทย์ จงจิตต์)

นายกิตติ บัวสมุย - มีท่านใดจะเสนอระยะเวลาการเสนอคำแปรญัตติเป็นอย่างอื่นหรือไม่ ถ้าไม่มีสรุปว่าสภาเทศบาล มีมติกำหนดระยะเวลาเสนอคำแปรญัตติฯ จำนวน ๓ วัน นับจากวันที่ ๒4-26 กันยายน ๒๕๖2 ตั้งแต่เวลา ๐๘.๓๐ น. - ๑๖.๓๐ น. เป็นระยะเวลาวันละ ๘ ชั่วโมง รวม ๓ วัน ๒๔ ชั่วโมง ณ ห้องประชุมสภาเทศบาลตำบลเกาะพะงัน

มติที่ประชุม - กำหนดระยะเวลาเสนอคำแปรญัตติร่างเทศบัญญัติงบประมาณรายจ่าย ประจำปี ๒๕๖3 จำนวน ๓ วัน นับจากวันที่ ๒4-26 กันยายน ๒๕๖2 ตั้งแต่เวลา ๐๘.๓๐ น. –

- 13 -

๑๖.๓๐ น. เป็นระยะเวลาวันละ ๘ ชั่วโมง รวม ๓ วัน ๒๔ ชั่วโมง ณ ห้องประชุมสภาเทศบาลตำบลเกาะพะงัน

 โดยเวลา ๐๘.๓๐ น. ของวันที่ ๒4 กันยายน ๒๕๖2 เป็นวันเวลาเริ่มต้นรับคำเสนอแปรญัตติ และเวลา ๑๖.๓๐ น. ของวันที่ ๒6 กันยายน ๒๕๖๑ เป็นวันและเวลาสิ้นสุดการนำเสนอคำแปรญัตติต่อคณะกรรมการแปรญัตติฯ ณ ห้องประชุมสภาเทศบาลตำบลเกาะพะงัน ชั้น ๒

นายกิตติ บัวสมุย - ขอแจ้งคณะกรรมการแปรญัตติเพื่อปฏิบัติหน้าที่ในวันและเวลาดังกล่าวด้วย สำหรับรูปแบบในการเสนอคำแปรญัตติให้สมาชิกสภาเทศบาลมารับได้ที่เลขานุการสภา

เทศบาล และขอส่งร่างเทศบัญญัติงบประมาณรายจ่าย ประจำปี ๒๕๖3 ให้คณะกรรมการแปรญัตติฯ ได้พิจารณาดำเนินการต่อไป

นายพงศ์ธร ทองสอน - กระผมขอนัดประชุมคณะกรรมการแปรญัตติฯ ครั้งแรก หลังปิดการประชุมในวันนี้ เวลา ๑๓.๐๐ น. ณ ห้องประชุมสภาเทศบาลตำบลเกาะพะงัน ชั้น ๒ เพื่อเลือกประธานคณะกรรมการฯ เลขานุการคณะกรรมการฯ จึงขอแจ้งไปยังคณะกรรมการแปรญัตติทั้ง 7 ท่าน ได้เข้าประชุมโดยพร้อมเพรียงกัน

**ระเบียบวาระที่** 6 - **เรื่องอื่นๆ**

นายกิตติ บัวสมุย - มีท่านใดมีเรื่องอื่นๆไหมครับ

นายพีระศิลป์ เกื้อสกุล - เรียนท่านประธานที่เคารพ เพื่อนสมาชิกทุกท่าน ผมขอปรึกษาถนนเส้นหลังอำเภอ ซึ่งเป็นถนนของกรมทางหลวงชนบท แต่ตอนนี้ที่ผมได้ผ่านไปปรากฏพบว่าฝาท่อระบายน้ำแตก ชาวบ้านได้นำทางมะพร้าวไปกันไว้เพื่อไม่ให้เกิดอุบัติเหตุ ผมขอปรึกษาว่าทางเทศบาลในฐานะเจ้าของพื้นที่ สามารถจัดการไปซ่อมตรงนั้นได้ไหม และขอฝากเรื่องไฟฟ้าแสงสว่างในชุมชน ตอนนี้ดับไปหลบายจุดแล้ว ในชุมชนบ้านดอนทรายตอนนี้ก็มืดมาก จึงฝากเรื่องนี้ไปทางผู้บริหารครับ ขอบคุณครับ

นายกิตติ บัวสมุย - เชิญท่านรองนรินทร์ครับ

นายนรินทร์ วัฒนปักษ์ - เรียนท่านประธานที่เคารพ ขอบคุณเพื่อนสมาชิกที่ได้กรุณาเรียนเรื่องนี้มานะครับ เรื่องไฟฟ้าแสงสว่างนั้นผมได้ติงไปทางกองช่างบ่อยครั้งนะครับ ผมจะให้ทางกองช่างตรวจสอบให้ละเอียดกว่านี้นะครับ ส่วนเรื่องฝาท่อระบายถนนหลังอำเภอของกรมทางหลวงชนบทนั้น ผมได้แจ้งไปยังผู้รับเหมาโดยตรงแล้วถึง 2 ครั้ง ครั้งนี้ผมจะไปแจ้งให้ทราบเป็นครั้งที่ 3 นะครับ ส่วนทางกองช่างนั้นผมก็ได้แจ้งไปแล้ว แต่ไม่สามารถเข้าดำเนินการได้เนื่องจากยังอยู่ในระยะประกันของผู้รับเหมาครับ

นายกันตภณ ทีปรัตนกุล - เรียนท่านประธานที่เคารพ ผมขอแจ้งเรื่องฝาท่อตรงถนนตลาดเก่าตอนนี้มีทรุดชำรุดอยู่หลายจุด โดยเฉพาะบริเวณบ้านเจ้นิดหน่อย และถนนศาลเจ้าซอย 1 ก็ชำรุดจนมีหลักโผล่ขึ้นมานะครับ ผมจึงขอฝากเรื่องนี้นะครับ อีกเรื่องคือถนนศาลเจ้าเลียบชายทะเล มีคันดินกั้นน้ำอยู่อยู่นะครับ แต่ตรงนั้นเพื่อให้ชาวบ้านผ่านก็ไม่เป็นไรครับ แต่ผมว่าควรให้น้ำได้ผ่านลอดท่อ ควรจะมีการใส่ท่อลอดสักท่อหนึ่งเพื่อให้น้ำผ่านไปได้และประชาชนก็สามารถสัญจรไปมาได้ด้วย ตรงนั้นผมขอฝากคณะผู้บริหารไว้ด้วย ขอบคุณครับ

นายกิตติ บัวสมุย - มีท่านใดเพิ่มเติมไหมครับ

- 14 -

นายพีระศิลป์ เกื้อสกุล - เรียนท่านประธานที่เคารพ ผมขอหารืออีกเรื่องครับ ตอนนี้จะหมดปีงบประมาณแล้ว โครงการสร้างถนนที่เทศบาลยังไม่ได้ดำเนินการเราได้มีการกันงบไว้ไหมครับ เพราะยังไม่ได้ดำเนินการอีกประมาณ 3 โครงการครับ ขอบคุณครับ

นายนรินทร์ วัฒนปักษ์ - ขอบคุณเพื่อนสมาชิกที่ได้นำเรียนถามครับ อย่างที่ผมได้แจ้งให้เพื่อนสมาชิกได้ทราบข้างต้นแล้วว่าบางโครงการยังไม่ได้ดำเนินการอยู่ในช่วงประกาศหาผู้รับจ้าง ผมก็ได้ปรึกษากับทางช่างแล้ว ในโครงการที่งบประมาณเกิน 2 ล้านซึ่งเป็นเรื่องที่ยุ่งยาก แต่ก็ได้กันงบไว้แล้วครับ ไม่มีโครงการไหนตกครับ ขอบคุณครับ

นายกิตติ บัวสมุย - เชิญท่านณฤทธิ์ครับ เรื่องอื่นๆ

นายณฤทธิ์ สมพลเดช - ช่วงนี้เข้าฤดูฝนแล้ว ควรที่จะเปิดปากคลองเพื่อให้น้ำได้ไหลออกไปนะครับ ตอนนี้น้ำไหลไม่ได้แล้วครับ ทั้งคลองทองยิ้ม และคลองบางจารุ ขอบคุณครับ

นายตรีวิทย์ จงจิตต์ - ผมอยากให้ทางกองช่างอธิบายเรื่องโครงการที่งบประมาณเกิน 2 ล้านให้ผมฟังครับ ผมทราบมาว่ามีระเบียบตัวใหม่ที่ออกมาเกี่ยวกับโครงการที่งบประมาณเกิน 2 ล้าน แต่ผมก็ไม่เข้าใจว่าเป็นอย่างไร ขอบคุณครับ

นายสาโรจน์ ปานมาศ - ผมขอชี้แจงนะครับ ตอนนี้ทางเทศบาลมีโครงการที่งบประมาณเกิน 2 ล้านอยู่ 3 โครงการ ซึ่งทางเทศบาลได้กันเงินไว้แล้ว ซึ่งการทำราคากลางนั้นมาจากสำนักงบโดยตรง ฉะนั้นแล้ว ก็เป็นปัญหาของช่างทั่วประเทศ ซึ่งระบบตอนนี้ยังไม่เสถียรทำให้เข้าไปดำเนินการได้ยาก 3 โครงการที่ยังไม่ได้ดำเนินการมีท่อระบายน้ำหน้าร้านนิรา รางระบายน้ำสายในนา และเตาเผาฌาปนสถานวัดราษฎร์เจริญ น่าจะได้ประชุมการกันเงินในครั้งหน้านะครับและก็จะได้เริ่มทำราคากลางครับ

นายกิตติ บัวสมุย - ท่านใดมีเรื่องอื่นๆไหมครับ ถ้าไม่มีผมขอขอบคุณคณะผู้บริหาร เพื่อนสมาชิกทุกท่านตลอดจนข้าราชการทุกท่านที่มาร่วมประชุมในวันนี้นะครับ ผมขอปิดการประชุมครับ

ปิดประชุมเวลา 11.09 น.

 (ลงชื่อ) เลขานุการสภาเทศบาลฯ

 (นายพงศ์ธร ทองสอน)

 (ลงชื่อ) ประธานสภาเทศบาลฯ

 (นายกิตติ บัวสมุย)

 **คณะกรรมการตรวจรายงานการประชุม**

 (ลงชื่อ) คณะกรรมการตรวจรายงานการประชุม

 (นายกิตติ บัวสมุย)

- 15 -

 (ลงชื่อ) คณะกรรมการตรวจรายงานการประชุม

 (นายสันติ ยวนานนท์)

 (ลงชื่อ) คณะกรรมการตรวจรายงานการประชุม

 (นายณฤทธิ์ สมพลเดช)

 รายงานการประชุมสภาเทศบาลตำบลเกาะพะงัน ได้มีมติรับรองแล้วประชุมสภาสมัย...................

สมัยที่................ประจำปี 2562 เมื่อวันที่.............เดือน................................พ.ศ.2562

 (ลงชื่อ) ประธานสภาเทศบาลฯ

 (นายกิตติ บัวสมุย)